Sinfóníuhljómsveit Breska ríkisútvarpsins frumflutti í gærkvöld nýtt verk eftir Önnu Þorvaldsdóttur tónskáld á Proms-tónlistarhátíðinni. Verkið heitir ARCHORA en Anna er eitt þriggja íslenskra tónskálda sem eiga tónlist á hátíðinni.
Anna Þorvaldsdóttir er einn af fremstu tónsmiðum samtímans. Hún er komin í þá stöðu að semja stór hljómsveitarverk eftir pöntun frá sumum af helstu sinfóníuhljómsveitum veraldar. Ein slík pöntun var flutt í gær þegar Sinfóníuhljómsveit Breska ríkisútvarpsins frumflutti verkið ARCHORA á Proms í Royal Albert Hall í Lundúnum. Anna er eitt þriggja íslenskra tónskálda sem eiga verk á hátíðinni í ár en verk eftir Hildi Guðnadóttur og Jóhann Jóhannsson voru flutt fyrr í sumar. Anna segir mikinn heiður að fá að taka þátt í hátíðinni.
Þetta er svona verk sem er í mínum anda, það fer mikið á milli svona mismunandi orku og tekur innblástur af svona ákveðinni frumorku. Það er þessi frumkraftur og síðan svona ákveðin geislun sem verður til í framhaldið af því og verkið er um þetta jafnvægi á milli þessara tveggja hluta.
Hvernig var upplifunin hjá þér og sitja og hlusta og sleppa tökunum af verkinu?
Það er náttúrlega alltaf mjög sérstök tilfinning og mjög svona stórt. Þetta var náttúrlega rosalegt, vorum með fullan sal í Royal Albert Hall og bara frábært að geta gert þetta svona. Síðast þegar það var svona stór frumflutningur hjá mér þá var allt lokað og enginn gat verið í salnum. Þannig að þetta var bara alveg einstök upplifun.